ગુજરાતી ડિક્શનરીમાં જોતાં કેરી સ્ત્રી લિંગ છે એવું જણાય છે. ઇકારાંત નામો આમેય સ્ત્રીઓના હોય છે. જેમ કે માધુરી, જુહી, સ્મૃતિ, મેરી, લીલી, વગેરે, આમ છતાં આમ કહે તો કેરીને ફળોનો રાજા ગણવામાં આવે છે. કદાચ ગુજરાતી સાહિત્યકારોનાં ધ્યાન બહાર આ ગયું હશે. અથવા એવું પણ બન્યું હોય કે હિન્દી કે સંસ્કૃતમાં ‘આમ’ ને ફળોનો રાજા ડીકલેર કરવામાં આવ્યો હોય અને પછી ગુજરાતીમાં એને રાજા તરીકે સ્વીકારી લેવામાં આવ્યો હોય. પણ જે રીતે કેન્દ્રમાં ગુજરાતી વર્ચસ્વ વધી રહ્યું છે એ જોતાં અમદાવાદનું કર્ણાવતી થાય કે ન થાય, પણ કેરી ફળોની રાણી છે અને હિન્દીમાં ‘આમ ફલો કી રાની હે’ એવો સુધારો થવો જોઈએ એવું અમારું સજ્જડ માનવું છે. પછી હિન્દી સાહિત્યકારો ભલે માથાં ફોડતાં!